<classify> ZAIDI ya wanafunzi 270 wa Shule ya Msingi Wanyere B, kata ya Suguti, Halmashauri ya Wilaya ya Musoma, mkoani Mara, wanasoma chini ya mti kutokana na upungufu wa vyumba vya madarasa katika shule hiyo.Mwalimu Mkuu wa shule hiyo, Peter James, aliliambia HabariLEO juzi kuwa, wanafunzi hao wanasoma wakiwa katika hali hiyo kutokana na upungufu wa vyumba vitatu vya madarasa.Alisema kutokana na hali hiyo walimu wamekuwa wakipata changamoto ya ufundishaji na kuathiri uelewa kwa wanafunzi hao. Ni kweli wanafunzi wa madarasa matatu yenye jumla ya watoto 274, katika shule yetu, wanasomea nje kwenye mti kutokana na upungufu wa vyumba vya madarasa, alisema.Mwenyekiti wa Serikali ya Kijiji cha Wanyere, Thomas Musiba, alisema kutokana na hali hiyo wananchi walihamasishwa na kuanza kuchangia fedha ili kuiondoa changamoto hiyo. Alisema hata hivyo, fedha walizochanga wananchi kwa ajili ya ujenzi wa vyumba vya madarasa, zimechakachuliwa na viongozi waliokuwa madarakani na kusababisha ujenzi huo kutofanyika.Alisema wananchi hao walichanga fedha hizo kuanzia mwaka 2017 hadi mwaka 2019 kutokana na agizo la mkuu wa wilaya hiyo, Dk. Vicent Naano, kwa ajili ya kuwanusuru wanafunzi hao waweze kupata mahali pa kusomea.Wananchi walianza kuchanga fedha hizo tangu mwaka 2017 hadi 2019 kwa kila kaya kuchangia Sh 15,000 na waliochelewa kuchanga walipigwa faini ya Sh 10,000 kwa kila kaya, alisema.Mjumbe wa serikali ya kijiji hicho, ambaye pia ni katibu wa kamati ya ustawi wa maendeleo ya jamii, Alex Matara, alisema uchakachuaji wa fedha hizo uligunduliwa baada ya serikali mpya ya kijiji hicho kuchaguliwa katika uchaguzi wa serikali za mitaa mwaka jana.Alisema baada ya kuingia madarakani walihoji matumizi ya fedha hizo kwani walikabidhiwa Sh 543,500 ambazo ni za kitongoji kimoja kati ya vitongoji sita vya kijiji hicho. Alisema pia hawakukabidhiwa vitabu vilivyotumika kukusanyia michango hiyo.Alisema baada ya utata huo walimuita Ofisa Mtendaji Kata ya Suguti na diwani wa kata hiyo, Denis Ekwabi, ambao walifika kwenye makabidhiano hayo, lakini hawakuridhika kwa sababu hawakujua fedha hizo zimetumikaje.Kutokana na hali hiyo waliiomba serikali kuingilia kati suala hilo, pamoja na kuchunguza miradi mingine yenye utata. Wakati huo huo, Musiba alisema kuna mradi wa ujenzi wa vyumba viwili vya madarasa, ofisi moja ya walimu na matundu saba ya vyoo, katika Shule ya Msingi Murugee, ambapo serikali kuu ilitoa Sh milioni 46, lakini haujakamilika na mkandarasi ameutelekeza na haijulikani alipo.Aidha, alisema kuna mradi wa maji ambao walikabidhiwa baada ya kuingia madarakani, lakini utekelezaji wake bado haujakamilika na unasuasua, wakati wakazi wa eneo hilo wakiwa na kero kubwa ya ukosefu wa huduma hiyo kwa kipindi kirefu.  <topic>: kitaifa 